b'\n_START_ARTICLE_\nNiko Kralj\n_START_PARAGRAPH_\nNiko Kralj (17. syyskuuta 1921 Zavrh pri Trojanah, Slovenia \xe2\x80\x93 15. hein\xc3\xa4kuuta 2013) oli jugoslavialainen arkkitehti, joka tuli tunnetuksi etenkin puuhuonekaluistaan ja maansa teollisen muotoilun pioneerina. H\xc3\xa4nen tunnetuin tuotteensa on kokoontaitettava Rex-tuolisarja, jota on valmistettu yli kaksi miljoonaa kappaletta. H\xc3\xa4nen ollessaan uransa huipulla 1950- ja 1960-lukujen vaihteessa ruotsalainen muotoiluprofessori Erik Berglund kirjoitti Dagens Nyheteriss\xc3\xa4, ett\xc3\xa4 Niko Kralj on sen hetken paras huonekalumuotoilija koko Euroopassa. Kralj teki yhteisty\xc3\xb6t\xc3\xa4 muun muassa Charles ja Ray Eamesin, Buckminster Fullerin, Olaf Piran ja Ferdinand Kramerin kanssa. Vuonna 1962 h\xc3\xa4n sai Slovenian korkeimman kulttuuritunnustuksen, Pre\xc5\xa1eren-palkinnon._NEWLINE_Huonekalupuusep\xc3\xa4n poika Niko Kralj oli jo varhaisesta i\xc3\xa4st\xc3\xa4 alkaen mukana is\xc3\xa4ns\xc3\xa4 verstaalla. Toisen maailmansodan j\xc3\xa4lkeen h\xc3\xa4n l\xc3\xa4hti opiskelemaan arkkitehtuuria Edvard Ravnikarin ja Edo Mihevcin oppilaana Ljubljanassa. Mihevcin vaikutuksesta Kralj teki lopputy\xc3\xb6ns\xc3\xa4 istuinmuotoilusta 1952 ja p\xc3\xa4\xc3\xa4si sen my\xc3\xb6t\xc3\xa4 Stol Kamnik -huonekalutehtaalle aluksi harjoittelijaksi ja sitten vakituiseksi suunnittelijaksi._NEWLINE_Stol Kamnik -tehtaalla Kralj perusti Jugoslavian ensimm\xc3\xa4isen tuotekehitys- ja muotoiluyksik\xc3\xb6n, jota h\xc3\xa4n johti vuoteen 1960 saakka. Vuonna 1957 h\xc3\xa4n tutustui skandinaaviseen puukalustemuotoiluun Tukholmassa. 1960-luvun alkupuolelta Kralj toimi opetusteht\xc3\xa4viss\xc3\xa4 Ljubljanan yliopistossa, ja vuonna 1966 h\xc3\xa4net nimitettiin sen teollisen muotoilun osaston johtajaksi. Viran ohella h\xc3\xa4n ty\xc3\xb6skenteli puusep\xc3\xa4nteollisuuden kehitysteht\xc3\xa4viss\xc3\xa4.'